[image: ]



Kalaallit Nunaanni sulisitsisut Arbejdsmarkedets Ehvervssikringimut akiligassaasa naatsorsorneqartarnerat akilerneqartarnerallu pillugit nalunaarut
Kalaallit Nunaanni sulinermi ajoqusernermut sillimmasiinermut inatsimmi § 61, imm. 1, tak. inatsimmik nalunaarut nr. 664, 3. juni 2026-meersoq, tunngavigalugu kiisalu Arbejdsmarkedets Erhvervssikringip siulersuisuisa inassuteqaataat tunngavigalugu aalajangersarneqarpoq:

Sillimmasiinissamut pisussaaffik
§ 1. Kalaallit Nunaanni sulisitsisut sillimmasiinissamut pisussaaffillit aammalu nammineq piumassutsimik sillimmasiisimasut, Arbejdsmarkedets Erhvervssikringip ataatsimoortumik sillimmasiinermut ilaatinneqanngitsut, sulinermi nappaatinut aningaasartuutit matussuserneqarnissaat siunertaralugu Arbejdsmarkedets Erhvervssygdomssikringimut akiliuteqartassapput.
Imm. 2. Akiliutissaq Arbejdsmarkedets Erhvervssikringimit, aningaasalersuinermut akiliutissaq peqatigalugu noqqaassutigineqassaaq, Kalaallit Nunaanni sulinermi ajoqusernermut sillimmasiinermut inatsimmi § 61, imm. 1, naapertorlugu. 

Akiliutissanik aalajangersaaneq
§ 2. Suliffissaqartitsinermut ministerip Arbejdsmarkedets Erhvervssikringip siulersuisuisa inassuteqaataat tunngavigalugu, ukiumoortumik akiliutissat annertussusaat ukiup ataatsip ingerlanerani sulisumut tamakkiisumik sulisumut ataatsimut akiliutissatut aalajangersartarpai. Akiliutissat annertussusaat inuussutissarsiutini immikkoortukkaarlugit aalajangersarneqassapput, inuussutissarsiutip pineqartup aningaasartuutissatut naatsorsuutai tunngavigalugit, Kalaallit Nunaanni sulinermi ajoqusernermut sillimmasiinermut inatsimmi § 63 aamma sulinermi ajoqusernermut sillimmasiinermut inatsimmi § 58, imm. 2, naapertorlugit.
Imm. 2. Aningaasartuutissatut naatsorsuutigineqartut naatsorsorneranni, Kalaallit Nunaanni sulinermi ajoqusernermut sillimmasiinermut inatsimmi § 63 aamma sulinermi ajoqusernermut sillimmasiinermut inatsimmi § 58, imm. 3 aamma 4, naapertorlugit, ajoqusernernut aningaasartuutit kiisalu sulisut tamakkiisumik sulisutut naatsorsukkat amerlassusaat, Arbejdsmarkedets Erhvervssygdomssikringip ukiut tallimat siuliini nalunaarsorsimasai, ilanngunneqassapput. Tamatuma saniatigut ilanngunneqassapput inuussutissarsiutit immikkoortuini aningaasanik katersanik pilersitsinissamut akiliutigineqartut, inuussutissarsiutit immikkoortuini sinneqartoorutinik amigartoorutinillu nalimmassaanissaq siunertaralugu, Kalaallit Nunaanni sulinermi ajoqusernermut sillimmasiinermut inatsimmi § 63 aamma sulinermi ajoqusernermut sillimmasiinermut inatsimmi § 58 b, imm. 2, naapertorlugit, kiisalu ukiumi pineqartumi allaffissornermut il.il. aningaasartuutissatut naatsorsuutigineqartut.

§ 3. Suliffissaqartitsinermut ministeri, Arbejdsmarkedets Erhvervssikringip siulersuisuisa inassuteqaataat tunngavigalugu, immikkut ilassummik aalajangersaasinnaavoq, inuussutissarsiutip ataasiakkaap (DB-kode) ajoqusernernut aningaasartuutaasa qaffannerisa inuussutissarsiutit immikkoortuisa ataatsimut isigalugu sunnerneqarnerat ima annertutigippat, inuussutissarsiutit immikkoortuisa ukiumut akiliutissaat 50 procentimik annerusumilluunniit qaffallutik. Piumasaqaataavoq ajoqusernernut aningaasartuutit qaffannerisa saniatigut inuussutissarsiutip pineqartup iluani annerpaamik ukiut qulit ingerlanerini sulisut amerlassusaasa 50 procentimik imaluunniit annerusumik ikileriarsimanissaat.  
Imm. 2. Immikkulli ilassut annerpaamik inuussutissarsiutip pineqartup aningaasartuutaasa agguaqatigiissillugit annertussusaata, inuussutissarsiutip immikkoortuani sulisumut tamakkiisumik sulisumut ataatsimut aningaasartuutip agguaqatigiissillugu annertussusaanik qaangiiffiusup annertussusaa tikillugu annertussuseqarsinnaavoq. 
Imm. 3. Immikkut ilassut akiliutissat annertussusaannut ilanngunneqassaaq, sulisitsisullu tamarmik sillimmasiinissamut pisussaaffillit aammalu nammineq piumassutsimik sillimmasiisimasut akilissavaat.

Inuussutissarsiutinut immikkoortunut inissiineq
§ 4. Arbejdsmarkedets Erhvervssikringip sulisitsisut tamaasa kiisalu nammineq piumassutsimik sillimmasiisimasut tamaasa inuussutissarsiutit immikkoortuisa ataani immikkoortunut inissittarpai, Kalaallit Nunaanni sulinermi ajoqusernermut sillimmasiinermut inatsimmi § 63 aamma sulinermi ajoqusernermut sillimmasiinermut inatsimmi § 58 a naapertorlugit, sulisitsisup maannakkut inuussutissarsiutigisaani pingaarnertut kodea (DB-kode) tunngavigalugu.
Imm. 2. Sulisitsisut maannakkut inuussutissarsiutigisaminnut pingaarnertut kodenik, Det Centrale Virksomhedsregister-imi (CVR) imaluunniit Kalaallit Nunaanni Akileraartarnermut Aqutsisoqarfimmi allanneqarsimasunik, nalunaarsorneqassapput. Paasissutissat assortuuttut pigineqarpata, CVR-imi nalunaarsorneqarsimasoq atorneqassaaq. Sulisitsisut akiliisinnaajunnaartut, akiliisinnaajunnaarneq sioqqullugu atorneqarsimasumik inuussutissarsiutigisaminnut pingaarnertut kodeq tunngavigalugu nalunaarsorneqassapput.
Imm. 3. Inuussutissarsiutigalugu pingaarnertut kodeq kingumoortumik atuuttussanngorlugu allanngortinneqarsimappat, akiliutissaq tamatuma malitsigisaanik ukiut marluk tikillugit iluarsineqassaaq. 

Akiliutissanik naatsorsuisarneq
[bookmark: _Hlk239680229]§ 5. Akiliutissaq ukiumut ataasiarluni Arbejdsmarkedets Erhvervssikringimit naatsorsorneqartassaaq, suliffeqarfiup ukiup siuliani ukiup naatsorsuiffiusup ingerlanerani sulisorisai tamakkiisumik sulisimasutut naatsorsorneqartut amerlassusaat kiisalu sulisitsisumut akiliutissat annertussusissaat atuuttoq tunngavigalugit. Suliffeqarfiup sulisorisai tamakkiisumik sulisimasutut naatsorsorneqartut amerlassusaat imm. 2-miit 4-mut naapertorlugit aalajangersarneqassaaq.
Imm. 2. Arbejdsmarkedets Erhvervssikringip suliffeqarfimmi sulisut amerlassusaat kiisalu sulisup ataasiakkaap ukiumut isertitaasa annertussusaat pillugit paasissutissat Kalaallit Nunaanni Akileraartarnermut Aqutsisoqarfimmit pissarsiarissavai. Sulisup ataasiakkaap suliffeqarfimmit ukiumut isertitai, naatsorsuinermi piffissami SIK-p aamma Inatsisartut akornanni isumaqatigiissut atuuttoq naapertorlugu ilinniagaqarsimanngitsup minnerpaamik akissarsiarisinnaasai nalunaaquttap akunneranut naatsorsorlugit akissarsiarisartagaanut agguarneqassapput.
Taamaalilluni inernera tassaavoq ukiup ingerlanerani suliffeqarfimmi sulisup naatsorsorneqartumik akissarsianut nalunaaquttap akunnerisa amerlassusaat.
Imm. 3. Sulisumut naatsorsorneqartut nalunaaquttap akunnerisa amerlassusaat ukiumi naatsorsuusiorfiusumi nalunaaquttap akunnerini akissarsiaqarfiusuni naatsorsorneqartut minnerpaamik 2.080 tiimiuppata, sulisoq tamakkiisumik sulisartutut isigineqassaaq, tak.iImm. 3-mi oqaaseqaatit pingajuat. Naatsorsuinermi inernerusoq sulisumut ataatsimut nalunaaquttap akunnerini akissarsiaqarfiusuni naatsorsorneqartuni 2.080-init ikinneruppat, inernerusoq 2.080-inut agguarneqassaaq, inerneralu decimalinik marlunnik naatsorsorlugu qanillillugu aalajangersarneqassalluni. Sulisoq taamatut naatsorsorneqartumik immikkoortukkuutaarilluni naatsorsorneqarsimasumik suliffeqarfiup sulisorisai tamakkiisumik sulisimasut amerlassusaannik naatsorsuinermut ilanngunneqassaaq. Sulisut, suliffeqarfimmi sulisut amerlassusaasa oqaaseqatigiinni 1. aamma 2.-mi aalajangersarneqartut malillugit katinneqassapput, inerneralu sulisunut tamakkiisumik sulisunut naatsorsorneqartut amerlassusaatut naatsorsuunneqassaaq. tak. imm. 1. 
Imm. 4. Suliffeqarfiup uppernarsarsinnaappagu nutserisunik, nipilersortartunik il.il. atuisimalluni, taakkununngalu A-nik akileraarutinik tigusisimalluni, Namminersorlutik Oqartussat nalunaarutaanni nr. 10-mi, 20. september 2011-meersumi, isertitanit akileraarutinik aamma sulisitsisunut akitsuutinik noqqaassuteqarnermut tunngasumi § 7, nr. 8 aamma 9, naapertorlugit, inuit taakku imm. 2 aamma 3 naapertorlugit naatsorsuinermut ilanngunneqassanngillat. Ukiup siuliani qaammatisiutit malillugit ukiumut akiliutissat tiguneranit kingusinnerpaamik sapaatip-akunneri sisamat kingorna uppernarsaat Arbejdsmarkedets Erhvervssikringimit tiguneqareersimassaaq, tak. § 6.
Imm. 5. Naatsorsuinermi, imm. 1 naapertorlugu, branchekode § 4-imi taaneqartoq atorneqassaaq, tassa sulisitsisoq ukiumi akiliutissap atuuffigisaani ullormi siullermi taanna pillugu nalunaarsorneqarsimappat.

Akiliutissanik noqqaassuteqarneq akiliinerlu
§ 6. Arbejdsmarkedets Erhvervssikring ukiup siuliani qaammatisiutit malillugit ukiumut akiliutissat pillugit akiliisitsissutissamik apriilimi nassiussisarpoq. Akiliutissap nalunaarutigineqareernerata kingorna sapaatit akunneri sisamat qaangiunneranni akilerneqartussanngortarpoq.

§ 7. Arbejdsmarkedets Erhvervssikring immikkut ittunik pissutissaqartoqartillugu akiliinissamik kinguartitsisinnaavoq, kiisalu akiliutissat, erniat suliarinninnermullu akitsuutitut akiliutigineqartartut isumakkeerfigisinnaallugit, tak. Kalaallit Nunaanni sulinermi ajoqusernissamut sillimmasiinermut inatsimmi § 61, imm. 1.

Maalaarnissamut periarfissaq
§ 8. Arbejdsmarkedets Erhvervssikringip aalajangiinerinut tunngatillugu maalaarutit aalajangiinerup nalunaarutigineqareerneraniit sapaatit akunneri sisamat qaangiutsinnagit, Suliffeqarnermi soraarnerussutisiaqarneq pillugit inatsimmi (lov om Arbejdsmarkedets Tillægspension) § 28 naapertorlugu maalaaruteqartarfimmut suliarisassanngorlugit tunniunneqarsinnaapput. Maalaaruteqarfiup adressea tassaavoq: ATP-Ankenævnet, Holmens Kanal 20, 1060 København K.

Atuutilerfia m.v.
§ 9. Nalunaarut atuutilersinneqassaaq, ulloq 1. januar 2027.
Imm. 2. Nalunaarummi § 5, imm. 4, naapertorlugu aalajangersagaq 2027-mut akiliutissap naatsorsorneqarnerani tunngaviusumik naatsorsuutigisap aalajangersarneqarneranut atorneqassaaq. 
[bookmark: _Hlk241655544]Imm. 3. Kalaallit Nunaanni sulisitsisut Arbejdsmarkedets Ehvervssikringimut akiligassaasa naatsorsorneqartarnerat akilerneqartarnerallu pillugit nalunaarut nr. 281, 26. marts 2020-meersoq atorunnaarsinneqassaaq.

Suliffeqarnermut Naligiissitaanermullu ministeriaqarfik, ulloq [XX]
Ane Halsboe-Jørgensen

